Aanlyn musiek kos hom sy firma | Netwerk24
Deur Jana Smit 17 Februarie 2019 00:50
Juanita du Plessis se seun Ruan Josh se platemaatskappy is bankrot en een van sy gefrustreerde skuldeisers is Coenie de Villiers.
Ruan Josh, Juanita du Plessis se seun en bestuurder van Wow Musiekverspreiders, wat onlangs gelikwideer is.
Wow Musiekverspreiders het die verspreiding gedoen van die CD's van Juanita, haar kinders en verskeie ander kunstenaars.
Ruan (28), self 'n gewilde sanger en die hoofbestuurder van die onderneming, sê die maatskappy se probleme is veroorsaak deur 'n insinking in die musiekmark. Die verkope van fisieke CD's het geweldig afgeneem omdat mense deesdae hul musiek eerder aanlyn luister of koop.
Vir Coenie is die maatskappy se ondergang 'n dubbele slag. Wow skuld hom geld én hy sit sonder 'n verspreider. Hy het " 'n aardige bedrag" aan Wow betaal om sy nuwe CD, Pure Coenie, te versprei, sê hy. Ingevolge 'n skikkingsooreenkoms mag hy nie sê hoeveel dit is nie.
Ruan gaan hom in paaiemente terugbetaal.
Juanita du Plessis . . . haar en haar kinders se CD's is deur Wow Musiekverspreiders versprei.
Coenie sê hy was salig onder die indruk dat die CD, wat in Junie verlede jaar uitgereik is, op die rak is, totdat aanhangers hom laat weet het hulle kan dit nêrens kry nie. Dit blyk toe Musica weier om Wow se produkte te verkoop omdat Wow húlle glo geld skuld. Coenie sê hy het 'n paar CD's uit die winkels teruggekry, maar die momentum van die uitreiking is verby en al wat hy nou kan doen, is om dit by konserte en aanlyn van die hand te sit.
Hy sê hy voel baie jammer vir ander kunstenaars wat dieselfde bloutjie geloop het.
"Ek kan die skade absorbeer, maar nie alle kunstenaars kan nie."
Coenie de Villiers . . . Wow Musiekverspreiders skuld hom " 'n aardige bedrag geld".
Lindie Delport van die groep Anders wat in 2018 'n Ghoema gewen het vir hul gospelalbum, Bruid, sê Wow het ook hul CD versprei. "Ons het verkope gehad, maar nie al die geld gesien nie," sê Delport.
Daar was kontantvloeiprobleme by Wow, "maar hulle was tegemoetkomend en het heeltyd met ons gesels".
"Hulle is eintlik amazing om die gesprek die heeltyd aan die gang te hou," sê sy. Anders het intussen 'n kontrak onderteken by die platemaatskappy Universal Music.
Joe Niemand, wie se CD's ook deur Wow versprei is, sê hy het net respek en liefde vir die Du Plessis-gesin.
"Ek weet hulle het als gedoen wat hulle kon. Die digitale revolusie het gekom, en mense wat geld in musiek insit, is nie die mense wat die geld uitkry nie en mense wat die geld uitkry, is nie die mense wat dit insit nie. Google oorheers. Óf jy bestaan nie digitaal nie óf jy gee jou musiek verniet weg," sê hy.
Ruan sê hulle het die afgelope week met die likwidateurs vergader. 'n Skuldeisersvergadering moet nog gehou word.
Hy sê hoewel daar 'n klomp skuldeisers is, is daar ook 'n groot klomp debiteure wat vir Wow geld skuld.
Ruan sê hy was desperaat om sy personeel in diens te hou en het daarom dalk te lank gewag voordat hy die maatskappy laat likwideer het.